Kommissionens beslutning

af 14. marts 2003

om finansielt tilskud fra Fællesskabet til driftsomkostningerne til udryddelse af mund- og klovesyge i Irland i 2001

(meddelt under nummer K(2003) 761)

(Kun den engelske udgave er autentisk)

(2003/184/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning 2001/572/EF(2), særlig artikel 3, stk. 3, og artikel 11, og

ud fra følgende betragtninger:

(1) Så snart mund- og klovesygen var officielt bekræftet i 2001, meddelte de irske myndigheder, at de havde gennemført de bekæmpelsesforanstaltninger, der er påkrævet i tilfælde af udbrud af denne sygdom i henhold til Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge(3), senest ændret ved Kommissionens beslutning 2003/11/EF(4), som påkrævet med henblik på at modtage finansielt tilskud fra Fællesskabet til udryddelse af denne sygdom i overensstemmelse med beslutning 90/424/EØF.

(2) Ifølge artikel 3, stk. 2, i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(5) skal veterinær- og plantesundhedsforanstaltninger, som foretages efter EF's regler, finansieres af Den Europæiske Udviklings- og Garantifond for Landbruget, Garantisektionen. Med hensyn til finanskontrol gælder artikel 8 og 9 i forordning (EF) nr. 1258/1999.

(3) EF-tilskuddet ydes kun, hvis de planlagte foranstaltninger gennemføres på en effektiv måde, og hvis de kompetente myndigheder fremsender alle nødvendige oplysninger inden for de i denne beslutning fastsatte tidsfrister.

(4) Mund- og klovesyge udgør en alvorlig fare for EF's husdyrbestand. For at hindre sygdommen i at sprede sig og bidrage til dens udryddelse bør EF derfor yderligere medfinansiere de støtteberettigede udgifter, som Irland har afholdt. Derfor bør Fællesskabet yde finansielt tilskud til Irland i henhold til bestemmelserne i beslutning 90/424/EØF med henblik på at dække udgifterne i forbindelse med udbruddet af mund- og klovesyge i 2001.

(5) I henhold til Kommissionens beslutning 2001/646/EF(6) blev der ydet EF-tilskud til godtgørelse til ejerne for værdien af dyr, som obligatorisk blev slagtet som led i foranstaltningerne til udryddelse i forbindelse med udbrud af mund- og klovesyge, der opstod i 2001. Fællesskabet bør ligeledes yde finansielt tilskud til dækning af andre driftsomkostninger i forbindelse med slagtning af disse dyr og til dækning af andre omkostninger, som er direkte forbundet med sådanne foranstaltninger.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Udbetaling af finansielt tilskud fra Fællesskabet til Irland

Irland kan få finansielt tilskud fra EF på 60 % af de støtteberettigede driftsomkostninger i henhold til artikel 11, stk. 4, litra a), nr. i) til iv), og litra b), i beslutning 90/424/EØF til udryddelse af mund- og klovesyge i Irland i 2001.

Artikel 2

Definitioner

I denne beslutning forstås ved:

a) "rimelig betaling": betaling for køb af materialer eller tjenester til priser, der står i rimeligt forhold til markedspriserne før udbruddet af mund- og klovesyge

b) "betaling mod dokumentation": betaling for køb af materialer eller tjenester, hvis art og direkte forbindelse til obligatorisk slagtning af dyr på driften kan dokumenteres jf. artikel 11 i beslutning 90/424/EØF.

Artikel 3

Støtteberettigede omkostninger, der er omfattet af det finansielle tilskud fra EF

1. Det finansielle tilskud fra EF, som er omhandlet i artikel 1, udbetales udelukkende i forbindelse med rimelige betalinger mod dokumentation for de støtteberettigede omkostninger, som fastlagt i bilag I.

2. Det i artikel 1 nævnte finansielle tilskud fra EF omfatter ikke:

a) moms

b) løn til embedsmænd

c) brug af offentlige materialer bortset fra hjælpematerialer.

Artikel 4

Betalingsbetingelser og bevismateriale

1. Det i artikel 1 nævnte finansielle tilskud fra EF udbetales på grundlag af:

a) et krav, der fremlægges i henhold til bilag II inden for den tidsfrist, som er fastsat i stk. 2

b) detaljeret dokumentation, der bekræfter beløbene i kravet, som omhandlet i litra a)

c) resultaterne af Kommissionens kontrol på stedet, jf. artikel 5.

Dokumentationen omhandlet i litra b) gøres tilgængelig i forbindelse med Kommissionens kontrol på stedet.

2. Kravet omhandlet i stk. 1, litra a), fremlægges i elektronisk form i overensstemmelse med bilag II senest 30 kalenderdage fra meddelelsen af denne beslutning. Overholdes denne tidsfrist ikke, reduceres det finansielle tilskud fra EF med 25 % for hver måned, fristen overskrides.

Artikel 5

Kommissionens kontrol på stedet

Kommissionen kan i samarbejde med de kompetente nationale myndigheder foretage kontrol på stedet af gennemførelsen af foranstaltningerne til udryddelse mund- og klovesyge og udgifterne i forbindelse hermed.

Artikel 6

Oplysninger om Kommissionens kontrol på stedet

Kommissionen underretter medlemsstaterne om resultatet af den foretagne kontrol som omhandlet i artikel 5.

Artikel 7

Adressat

Denne beslutning er rettet til Irland.

Udfærdiget i Bruxelles, den 14. marts 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 203 af 28.7.2001, s. 16.

(3) EFT L 315 af 26.11.1985, s. 11.

(4) EFT L 7 af 11.1.2003, s. 82.

(5) EFT L 160 af 26.6.1999, s. 103.

(6) EFT L 228 af 24.8.2001, s. 24.

BILAG I

STØTTEBERETTIGEDE OMKOSTNINGER JF. ARTIKEL 3

1. Udgifter til slagtning af dyr:

a) løn og honorarer til slagteriarbejderne

b) hjælpematerialer (kugle, T61, beroligende midler osv.) og specifikt slagteudstyr

c) materialer anvendt til transport af dyrene til slagteriet.

2. Udgifter til destruktion af dyr:

a) afsmeltning: transport af dyrekroppe til afsmeltningsanlægget, behandling af dyrekroppene på afsmeltningsanlægget og destruktion af kød

b) nedgravning: særligt ansat personale, særligt lejet materiale til transport og nedgravning af dyrekroppe og produkter til desinficering af bedriften

c) brænding: særligt ansat personale, brændstof eller andet materiale, særligt lejet materiale til transport af dyrekroppe og produkter til desinficering af anlægget.

3. Udgifter til destruktion af mælk:

a) godtgørelse af mælken til markedspris

b) destruktion af mælk.

4. Udgifter til rengøring, desinficering af og skadedyrsudryddelse på bedrifter:

a) produkter til rengøring, desinficering og skadedyrsudryddelse

b) løn og honorarer til særligt ansat personale.

5. Udgifter til destruktion af kontamineret foder:

a) godtgørelse af foderet til anskaffelsesværdi

b) destruktion af foderet.

6. Udgifter til godtgørelse af kontamineret udstyr til markedsværdi og destruktion af sådant udstyr. Udgifter til godtgørelse for genopførelse eller sanering af landbrugsbygninger eller infrastrukturelle udgifter er ikke støtteberettigede.

BILAG II

KRAV JF. ARTIKEL 4

>TABELPOSITION>